Szakképzési évfolyamon a 2020. május 31-ét megelőzően létesített tanulói jogviszonyú tanuló gyakorlati képzése a gazdálkodó szervezetnél - a tanuló és a gazdálkodó szervezet között - gyakorlati képzés céljából megkötött írásbeli **tanulószerződés** alapján folyik. A tanulószerződésekkel kapcsolatos nyilvántartási és felügyeleti feladatokat a kamara végzi.

1. **A tanulószerződés kötésre jogosult szervezet**
   1. A gazdálkodó szervezet, amennyiben tanulót kíván foglalkoztatni, tanulószerződés keretében első lépésben bejelenti szándékát a Nógrád Megyei Kereskedelmi és Iparkamarához.
   2. Az ***igénybejelentéshez*** szükséges nyomtatvány letölthető:

<http://www.nkik.hu/download.php?id=2209>

* 1. Ezt követően a Nógrád Megyei Kereskedelmi és Iparkamara (A továbbiakban NKIK), szakértő és az iskola képviselőjének bevonásával lefolytatja a ***nyilvántartásba vételi*** eljárást, az Szt. 44-45 § alapján. A nyilvántartásba vétel feltétele, hogy a gazdálkodó rendelkezik a gyakorlati képzés folytatására meghatározott személyi és tárgyi feltételekkel és vállalja, hogy kötelezően alkalmazza az adott szakképesítésre kiadott szakképzési kerettantervet.
  2. A gyakorlati képzést folytató szervezetnél folyó gyakorlati képzésben gyakorlati oktatóként olyan személy vehet részt, aki
     1. ***megfelelő szakirányú szakképesítéssel és legalább ötéves szakmai gyakorlattal*** rendelkezik,
     2. rendelkezik kamarai gyakorlati oktatói vizsga letételét igazoló tanúsítvánnyal
     3. büntetlen előéletű, és
     4. nem áll a gyakorlati képzési tevékenység folytatását kizáró foglalkozástól eltiltás hatálya alatt.
  3. **Mentesül** a kamarai gyakorlati oktatói vizsga letételének követelménye alól az a gyakorlati oktató, aki
     1. azon szakképesítések tekintetében, amelyekben a szakképesítésért felelős miniszter kiadta a mestervizsga követelményeit, szakirányú ***mestervizsgával rendelkezik***,
     2. az oktatott, állam által elismert
        1. ***szakképesítés szakirányának megfelelő felsőfokú végzettséggel*** és ***legalább kétéves szakirányú szakmai gyakorlattal***, vagy
        2. ***szakképesítéssel és felsőfokú végzettséggel, valamint legalább ötéves szakirányú szakmai gyakorlattal*** rendelkezik, vagy
     3. a Vendéglátóipar ágazatba tartozó szakképesítést olyan gyakorlati képzőhelyen oktatja, amely - a szakképzésért és felnőttképzésért felelős miniszter által rendeletben meghatározott - vendéglátóipari egységben folytat gyakorlati képzést, vagy
     4. a hatvanadik életévét betöltötte.

A gyakorlati oktatónak büntetlen előéletéről erkölcsi bizonyítványt kell bemutatnia.

1. **A tanulószerződés**

A tanulószerződésre vonatkozó szabályokat **a szakképzésről szóló 2011. évi CLXXXVII. törvény (Továbbiakban: Szt.) határozza meg.**

1. **A tanulószerződés megkötése**
   1. A szükséges nyomtatvány letölthető: <http://www.nkik.hu/hu/letoltes/80480/7f074>
   2. A nyomtatványt, az aláírást követően **4 példányban**, pontosan kitöltve, eredeti aláírásokkal, pecséttel ellátva kell megküldeni, az NKIK felé.
   3. ***Fontos! A tanulószerződés hatályba lépését megelőző napon a tanulót a NAV felé a 22T1041-es nyomtatványon be kell jelenteni!***
   4. A tanulószerződést lehetőleg minden év május 31-ig kell megkötni.
   5. Az egyéni vállalkozóról és az egyéni cégről szóló 2009. évi CXV. törvény szerinti egyéni vállalkozó, valamint a kis- és középvállalkozásokról, fejlődésük támogatásáról szóló 2004. évi XXXIV. törvény szerinti mikro- vagy kisvállalkozás - az ágazati képző központ kivételével - egyidejűleg legfeljebb tizenkettő hatályos tanulószerződéssel rendelkezhet, kivéve, ha a nyilvántartást vezető szerv igazolást állított ki számára arról, hogy más gyakorlati képzést szervező szervezet nem tud gyakorlati képzőhelyet biztosítani. A hatályos tanulószerződések számába nem számít bele a halmozottan hátrányos helyzetű és a sajátos nevelési igényű tanulóval kötött tanulószerződés.
2. **A tanulót megillető juttatások, a juttatás kifizetése**
   1. **A tanulót, tanulószerződése alapján juttatás illeti meg a Szt. 63.§ (2) alapján, az alábbiak szerint:**

**ALAPJA: A hónap első napján érvényes kötelező minimálbér 2022.01.01-től: 200 000Ft**

|  |  |  |  |  |  |  |
| --- | --- | --- | --- | --- | --- | --- |
| Gyakorlati képzési idő | A tanulói pénzbeli juttatás havi mértékének legkisebb összege | | | | | |
| Nappali munkarend  (100%) | | Esti munkarend  (60%) | | Levelező munkarend  (20%) | |
| eléri a 80%-ot, | 19,50% | 39 000 Ft | 11,70% | 23 400 Ft | 3,90% | 7 800 Ft |
| eléri a 70%-ot, | 18% | 36 000 Ft | 10,80% | 21 600 Ft | 3,60% | 7 200 Ft |
| eléri a 60%-ot, | 16,50% | 33 000 Ft | 9,90% | 19 800 Ft | 3,30% | 6 600 Ft |
| eléri az 50%-ot, | 15% | 30 000 Ft | 9% | 18 000 Ft | 3% | 6 000 Ft |
| eléri a 40%-ot, | 13,50% | 27 000 Ft | 8,10% | 16 200 Ft | 2,70% | 5 400 Ft |
| eléri a 30%-ot, | 12% | 24 000 Ft | 7,20% | 14 400 Ft | 2,40% | 4 800 Ft |
| eléri a 20%-ot | 10,50% | 21 000 Ft | 6,30% | 12 600 Ft | 2,10% | 4 200 Ft |

|  |  |
| --- | --- |
| **Levonások tanulótól:** |  |
| **SZJA (adóterhet nem viselő járandóság)** | - |
| **Egészségbiztosítási járulék:** | **7%** |
| természetbeni | 4% |
| pénzbeli: | 3% |
| **Nyugdíj járulék / Mnypt tagdíj** | **10%** |
| **Levonások összesen:** | **17%** |
|  |  |
| **Munkáltató által fizetendő járulékok:** |  |
| **2021. július 10-e után kifizetett díjazások után nem kell szociális hozzájárulási adót fizetni!** | |

* 1. **A tanulói pénzbeli juttatás emelését az alábbiak szerint kell végrehajtani:**

**63. §** (3) A tanulmányi kötelezettségének eredményesen eleget tett tanuló pénzbeli juttatását a szakképzési évfolyam további féléveiben a tanulószerződésben meghatározott szempontok figyelembevételével emelni kell:

* a tanuló tanulmányi előmenetelének,
* a gyakorlati képzés során nyújtott teljesítményének
* és szorgalmának figyelembevételével.

***A tanulói juttatás emelésére vonatkozó szabályzatot a szervezeten belül, tanulószerződéssel rendelkező valamennyi tanulóra vonatkozóan egységesen kell alkalmazni!***

* 1. **A tanulói juttatás csökkentése:**

63. § (4) Ha a tanuló elégtelen tanulmányi eredménye miatt ***évismétlésre*** köteles, pénzbeli juttatásának havi mértéke a megismételt szakképzési évfolyam első félévében az előző félévre megállapított pénzbeli juttatás fele. A megismételt évfolyam második félévében fizetendő tanulói juttatást a (3) bekezdés alapján kell megállapítani. A további félévekben - az újabb tanévismétlés esetét kivéve - a pénzbeli juttatás mértékének megállapítására a (2) és (3) bekezdés az irányadó. A szakképző iskola az évfolyamismétlő tanulószerződéses tanuló nevét és oktatási azonosítóját minden év szeptember 15-éig megküldi a nyilvántartást vezető szervnek.

(5) Ha a tanuló a ***befejező szakképzési évfolyamon*** az évfolyamra előírt tanulmányi követelményeket nem teljesíti, a tanítási év utolsó tanítási napját követő naptól a tanulószerződés alapján tanulói juttatásra nem jogosult. Ha a tanuló elégtelen tanulmányi eredménye miatt évismétlésre köteles, a következő tanév első tanítási napjától a (4) bekezdés szerint foglaltakat kell alkalmazni.

* 1. **A tanulói juttatás kifizetése**

63. § (6) A 48. §-ban foglaltakon túl a tanulói pénzbeli juttatás kifizetésének legkésőbbi időpontját, a tanulói pénzbeli juttatásból történő terhek levonására vonatkozó tájékoztatás a tanulói pénzbeli juttatással kapcsolatos valamennyi lényeges körülményt a tanulószerződésben kell rögzíteni.

(7) A tanulószerződéses tanuló pénzbeli juttatását a tanuló részére ***csak banki átutalással vagy a fizetési számlára történő befizetéssel lehet teljesíteni***. Amennyiben a tanuló nem rendelkezik saját fizetési számlával, a banki átutalás, befizetés teljesíthető a tanulói pénzbeli juttatásnak a tanuló szülőjének, gyámjának a bankszámlájára történő átutalással, befizetéssel is.

64. § (1) A tanulót a tanulói pénzbeli juttatás a tanulószerződés alapján - a (2) bekezdésben foglalt kivétellel - a tanulószerződés hatálybalépésének napjától, teljes hónapra illeti meg. A tanulói pénzbeli juttatás összegét a tanuló igazolatlan mulasztásával arányosan - a tanulókat megillető juttatások részletes szabályairól szóló rendeletben meghatározottak szerint - csökkenteni kell.

(2) **Ha a tanulószerződés** a tanév megkezdése után, **hónap közben jön létre** vagy szűnik meg, **a tanulót a tanulói pénzbeli juttatás időarányos része illeti meg**.

(3) A tanulót a tanulói pénzbeli juttatás a tanulószerződés alapján a tanév szorgalmi időszakot követő időtartamára, július és augusztus hónapra is megilleti. A befejező szakképzési évfolyamon a tanulót a tanulói pénzbeli juttatás a tanulmányok befejezését követő első komplex szakmai vizsga utolsó napjáig illeti meg.

(4) A tanulót a 67. § (1) bekezdése alapján megillető betegszabadság időtartamára tanulói pénzbeli juttatásának hetven százaléka illeti meg.

(5) A tanulói pénzbeli juttatást utólag, a munka törvénykönyvéről szóló törvény szabályai figyelembevételével kell kifizetni a tanuló részére.

(6) A tanuló részére járó tanulói pénzbeli juttatásból levonásnak csak jogszabály, végrehajtható határozat vagy a tanuló hozzájárulása alapján van helye. A levonásra a munka törvénykönyvéről szóló törvénynek a munkabérből történő levonásra vonatkozó szabályait kell alkalmazni.

(7) Jogalap nélküli kifizetés esetén a tanulói pénzbeli juttatást a tanulótól a munka törvénykönyvéről szóló törvényben szabályozott módon lehet visszakövetelni.

* 1. **A betegszabadság**

67. § (1) A tanulót a tanulószerződés alapján a betegsége idejére a munka törvénykönyvéről szóló törvény alapján ***tíz nap betegszabadság*** illeti meg. A tanuló a betegszabadságot meghaladó betegsége idejére a társadalombiztosítási jogszabályok szerint ***táppénzre jogosult***. A betegszabadságra egyebekben a munka törvénykönyvéről szóló törvény szabályait kell alkalmazni.

(2) Üzemi baleset és foglalkozási betegség esetén a gyakorlati képzésen tanulószerződés alapján részt vevő tanuló részére a társadalombiztosítási szabályok szerinti ellátás jár.

(3) A tanulószerződés alapján a terhes és a szülő tanulót a munka törvénykönyvéről szóló törvény szerinti szülési szabadság illeti meg.

* 1. **A tanulókat megillető egyéb juttatások**

68. § (1) A tanulót a gyakorlati képzésével összefüggésben - az iskolai rendszerű szakképzésben részt vevő tanulók juttatásairól szóló miniszteri rendelet rendelkezései szerinti

* ***kedvezményes étkeztetés,***
* ***útiköltség-térítés,***
* ***munkaruha,***
* ***egyéni védőfelszerelés (védőruha),***
* ***tisztálkodási eszköz***

*kötelező juttatások illetik meg*.

A tanuló részére a gyakorlati képzést szervező szervezetnél a tanuló által választott szakképesítéssel betöltött munkakörben foglalkoztatottak részére biztosított juttatások is adhatók.

(2) A gyakorlati képzést szervező szervezet a tanulót a gyakorlati képzés során elért eredménye, teljesítménye alapján jutalomban, prémiumban, egyéb más juttatásban vagy szociális támogatásban részesítheti.

1. **Kártérítési felelősség**

**69. §**(1) A tanuló a tanulószerződésből eredő kötelezettségeinek vétkes megsértésével a gyakorlati képzést folytató szervezetnek okozott kárt köteles megtéríteni.

(2) Ha a tanulót a gyakorlati képzésben való részvétel során kár éri, a gyakorlati képzést folytató szervezet köteles azt megtéríteni.

**70. §**(1)[101](http://net.jogtar.hu/jr/gen/hjegy_doc.cgi?docid=a1100187.TV#lbj101param) A tanuló és a gyakorlati képzést folytató szervezet kártérítési felelősségére tanulószerződés esetén - a (2) bekezdés kivételével - a munka törvénykönyvéről szóló törvény kártérítési felelősségi szabályait kell alkalmazni.

(2) A tanuló a gyakorlati képzést folytató szervezetnek gondatlanságból okozott kár értékének ötven százalékát köteles megtéríteni azzal, hogy a kártérítés mértéke nem haladhatja meg a tanuló pénzbeli juttatásának egyhavi összegét.

(3) **A gyakorlati képzésen részt vevő tanuló részére a gyakorlati képzés szervezője** - a tanuló által okozott, de a tanuló által meg nem térített károk fedezetére - **felelősségbiztosítást köteles kötni.**

(4) A tanulószerződéssel kapcsolatos jogviták elbírálása a bíróság hatáskörébe tartozik. A jogvitát megelőzően a gazdasági kamara közvetít a felek között a vita feloldása érdekében.

1. **A tanuló szakmai képzése**

Szt. 26. § (1) A szakközépiskolai vagy szakiskolai képzésben a kilencedik évfolyamon a szakmai gyakorlati képzést - az összefüggő szakmai gyakorlat kivételével - a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kell megszervezni.

(2) Az iskolai rendszerű szakképzésben a gyakorlati képzés a szorgalmi időszakban teljesítendő gyakorlati képzésből és a szorgalmi időszakon kívüli összefüggő szakmai gyakorlati képzésből áll.

(3) Az iskolai rendszerű szakképzésben a gyakorlati képzés - az összefüggő szakmai gyakorlat és az összefüggő szakmai gyakorlaton keletkezett mulasztás pótlása kivételével - csak a tanév szorgalmi időszakában szervezhető meg. Az őszi, a téli és a tavaszi szünet ideje alatt - a szakmai gyakorlat igazolatlan mulasztásának pótlása kivételével - gyakorlati képzés nem szervezhető.

(4) A gyakorlati képzést lehetőleg a szakmai elméleti képzéssel egy héten belüli váltakozással kell megszervezni. Ettől a gyakorlati képzést folytató szervezet és a szakképző iskola közötti megállapodással lehet eltérni.

(5) A tanuló a szakképzési kerettanterv alapján készített szakmai programban ***a szorgalmi időszakra meghatározott gyakorlati óraszámon és*** ***az összefüggő szakmai gyakorlatra meghatározott óraszámon felül*** - a szakmai gyakorlaton keletkezett mulasztás pótlása kivételével - ***gyakorlati foglalkozáson való részvételre nem kötelezhető***.

(6) Az iskolai rendszerű szakképzésben az összefüggő szakmai gyakorlat a szakmai és vizsgakövetelményben meghatározott gyakorlat része.

(6a) A tanuló a megismételt évfolyamon akkor is köteles teljesíteni az összefüggő szakmai gyakorlatot, ha azt korábban már teljesítette.

Szt. 35. §(1) A tanuló gyakorlati képzés keretében csak a gyakorlati képzés szakképzési kerettantervében meghatározott feladat ellátására kötelezhető, és csak egészséges, biztonságos körülmények között foglalkoztatható.

(2) A tanulót a gyakorlati képzést szervező a gyakorlati képzési feladattal összefüggő **munkavédelmi oktatás**ban részesíti.

(3) A képzési idő alatt **a gyakorlati képzés szervezőjének gondoskodnia kell a tanuló rendszeres orvosi vizsgálatáról**.

**Szt. 36. §** (1) A tanulónak a komplex szakmai vizsga gyakorlati részére a szakképesítésre kiadott szakmai és vizsgakövetelmény és a szakképzési kerettanterv szerint történő felkészítéséért a tanulószerződés hatályának ideje alatt a gyakorlati képzést szervező a felelős.

(2) A gyakorlati képzést szervező - az együttműködési megállapodás eltérő rendelkezése hiányában - köteles a gyakorlati képzés követelményeire való felkészítéshez, továbbá a gyakorlati vizsgához szükséges tárgyi eszközöket és a személyi feltételeket biztosítani.

(3) Tanulószerződés csak a képzés szakmai vizsgáig tartó, hátralévő teljes időtartamára köthető, de a gyakorlati képzést szervező szervezet az e §-ban meghatározott kötelessége teljesítéséhez igénybe veheti a szakképzési hozzájárulásról és a képzés fejlesztésének támogatásáról szóló 2011. évi CLV. törvény (a továbbiakban: Szht.) 8. § (5) bekezdésében meghatározott teljesítési megbízott közreműködését.

**37. §** (1) **Kiskorú tanuló esetében a gyakorlati képzési idő a napi hét órát, nagykorú tanuló esetében pedig a napi nyolc órát nem haladhatja meg.**

(2) A napi gyakorlati képzési időt arányosan csökkenteni kell, ha a gyakorlati képzés rendszeresen olyan területen (munkahelyen) történik, ahol a gyakorlati képzést folytató szervezettel munkaviszonyban álló munkavállalókat is rövidebb munkaidőben foglalkoztatják.

(3) Kiskorú tanuló napi képzését **6 óra és 22 óra között**, folyamatosan kell megszervezni. A tanuló részére a gyakorlati képzés befejezése és a következő napi gyakorlati képzés megkezdése között **legalább tizenhat óra folyamatos pihenőidő**t kell biztosítani.

(4) A tanuló a napi képzési időt meghaladó gyakorlati képzésre nem vehető igénybe.

1. **Adókedvezmény érvényesítése tanulószerződés keretében folytatott gyakorlati képzés esetén**

A szociális hozzájárulási adó fizetési kötelezettség csökkenthető a szakképzési munkaszerződésekre vonatkozóan az állam, illetve a nemzeti köznevelésről szóló 2011. évi CXC. törvény (a továbbiakban: Nkt.) 88. § (6) bekezdése szerinti szakképzési megállapodással vagy az Szkt. 109. § (3) bekezdése szerinti együttműködési megállapodással rendelkező fenntartó által fenntartott

* szakképző intézménnyel tanulói jogviszonyban álló tanulónként, illetve felnőttképzési jogviszonyban álló képzésben részt vevő személyenként a szakirányú oktatás, illetve
* szakiskolával tanulói jogviszonyban álló tanulónként az Nkt. 13/A. § (3) bekezdése szerinti nevelés-oktatás

arányosított önköltsége alapján az egy munkanapra vetített mérték és - **a szakképző intézményben, illetve a szakiskolában teljesített oktatási nap és az olyan munkanap kivételével, amire tekintettel a tanuló, illetve a képzésben részt vevő munkabérre nem jogosult -** a tárgyhónap munkanapjai számának szorzataként számított összegével.

Fontos kiemelni, hogy az adókedvezmény megállapításakor a tanulószerződés szakképzési munkaszerződésnek minősül a Szocho tv átmeneti szabálya alapján.

Az önköltség mértékét a központi költségvetésről szóló törvény, az önköltség szakmánként alkalmazandó súlyszorzóját az Szkr. határozza meg.

Magyarország 2022. évi központi költségvetéséről szóló 2021. évi XC. törvény az adókedvezmény meghatározásához szükséges **önköltség** összegét **1 200 000 forint/fő/év** összegben határozta meg. (Figyelem! Az alapnormatíva kifejezés az új Szkt.-ban az Nftv. (*2011. évi CCIV. törvény a nemzeti felsőoktatásról*) szerinti duális képzésre vonatkozik!)

A 2020. január 1-jét megelőzően érvényes Országos Képzési Jegyzékben meghatározott szakképesítések kifutó rendszerben alkalmazandó súlyszorzóját az Szkr. 4/A. melléklete szerint kell figyelembe venni.

Az arányosított önköltség:  
önköltség költségvetési törvény szerinti összege (1 200 000 Ft) × szakmai súlyszorzó

A kedvezmény összege:   
az arányosított önköltség /254 × képzési napok (a szakképző intézményben teljesített oktatási nap kivételével az adóév munkanapjai)

Példa:

Tanulószerződés alapján, mely az adókedvezmény megállapításakor szakképzési munkaszerződésnek minősül (Hegesztő szakképesítés – OKJ)

|  |  |  |
| --- | --- | --- |
| 1. | Önköltség (Ft/év/fő) | 1 200 000 |
| 2. | szakmai súlyszorzó | 2,35 |
| 3. | képzési napok | 12 |
| 4. | kedvezmény összege (1.\*2./254\*3.) | 113 228 |

**Sikerdíj:** További adókedvezmény vehető igénybe a legalább hat hónapos időtartamban fennálló tanulószerződésre tekintettel igénybe vett adókedvezmény húsz százalékának megfelelő összeggel, ha a tanuló, illetve a képzésben részt vevő személy sikeres szakmai vizsgát tett.

Az adókedvezmény számításához a Magyar Kereskedelmi és Iparkamara által létrehozott normatíva és költség kalkulátor az alábbi linken elérhető: <https://dualis.mkik.hu/kalkulator>

**Nógrád megyében jellemző szakképesítések súlyszorzói**

| **Szakképesítés** | | **Súlyszorzó** |
| --- | --- | --- |
| **azonosító száma** | **megnevezése** |
| 5572301 | Ápoló | 1,63 |
| 3454302 | Asztalos | 1,86 |
| 5452501 | Autóelektronikai műszerész | 1,75 |
| 5452502 | Autószerelő | 1,88 |
| 3458213 | Burkoló | 1,66 |
| 3481101 | Cukrász | 1,86 |
| 3434101 | Eladó | 1,60 |
| 3458204 | Festő, mázoló, tapétázó | 1,72 |
| 3481106 | Fogadós | 1,34 |
| 5472401 | Fogtechnikus gyakornok | 1,73 |
| 5452103 | Gépgyártástechnológiai technikus | 2,36 |
| 3452103 | Gépi forgácsoló | 2,35 |
| 3452502 | Gépjármű mechatronikus | 1,99 |
| 5472302 | Gyakorló ápoló | 2,04 |
| 5472303 | Gyakorló csecsemő- és gyermekápoló | 2,02 |
| 5472301 | Gyakorló mentőápoló | 1,88 |
| 3452105 | Gyártósori gépbeállító | 1,86 |
| 5472604 | Gyógymasszőr | 1,87 |
| 3452106 | Hegesztő | 2,35 |
| 5434603 | Irodai titkár | 1,80 |
| 3452506 | Karosszérialakatos | 1,99 |
| 5434101 | Kereskedő | 1,38 |
| 5481502 | Kozmetikus | 1,73 |
| 3458214 | Kőműves | 1,95 |
| 3458209 | Központifűtés- és gázhálózat rendszerszerelő | 2,18 |
| 5484111 | Logisztikai és szállítmányozási ügyintéző | 1,58 |
| 3452109 | Műanyagfeldolgozó | 1,89 |
| 3421501 | Népi kézműves (Szőnyegszövő) | 1,86 |
| 3454206 | Női szabó | 1,86 |
| 3481103 | Pincér | 1,48 |
| 3481104 | Szakács | 1,86 |
| 3476201 | Szociális gondozó és ápoló | 2,03 |
| 3584102 | Tehergépkocsi-vezető | 3,60 |
| 5481203 | Turisztikai szervező, értékesítő | 1,45 |
| 5434402 | Vállalkozási és bérügyintéző | 1,53 |
| 3452204 | Villanyszerelő | 2,18 |